钦定古今图书集成/明伦汇编/闺媛典/第045卷 > 齐杞梁妻
## 钦定古今图书集成/明伦汇编/闺媛典/第045卷 > 齐杞梁妻

按刘向《列女传》，齐杞梁殖之妻者，庄公袭莒，殖战而
死，庄公归，遇其妻，使使者吊之于路。杞梁妻曰：“令殖
有罪，君何辱命焉？若令殖免于罪，则贱妾有先人之敝庐在，下，妾不得与郊吊。”于是庄公乃还车诣其室，
成礼然后去。杞梁之妻无子，既无所归，乃枕其夫之
尸于城下而哭，内𫍯动人，道路过者，莫不为之挥涕，
十日而城为之崩。既葬，曰：“吾何归矣？夫妇人必有所
倚者也，父在则倚父，夫在则倚夫，子在则倚子。今吾
上则无父，中则无夫，下则无子。内无所依以见吾诚，
外无所倚以立吾节。吾岂能更二哉！亦死而已。”遂赴
淄水而死。君子谓杞梁之妻贞而知礼。《诗》云：“我心伤
悲，聊与子同归。”此之谓也。〈按杞梁妻之死左传不载故但存向传〉